《初蝉》
宋代·舒岳祥

雨余山气凉，高林发清樾。
黄鹂百啭罢，初蝉始幽咽。
独茧曳长缲，既续还又绝。
衰年感时节，坐久心寸折。
梦归伊川上，树深泉乱发。
倚杖听多时，残阳满双阙。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。